
Predlogi amandmajev k Predlogu zakona o spremembah in dopolnitvah Zakona o revidiranju


K 11. členu

V spremenjenem 161. členu se v prvi alineji prvega odstavka besedilo »pred 31. decembrom« nadomesti z besedilom »do vključno 31. decembra«, v drugi alineji pa se besedilo »po 31. decembru 2010« nadomesti z besedilom »od vključno 1. januarja 2011«. 

Obrazložitev:
Amandma je potreben zaradi uskladitve z Zakonodajno-pravno službo Državnega zbora (v nadaljnjem besedilu: ZPS), ki je v okviru pripombe k 11. členu opozorila, da časovni oznaki »pred 31. decembrom 2010« in »po 31. decembru 2010« nista ustrezni, saj bi bil 31. december 2010 izpuščen. Predlagana je nomotehnično pravilnejša uporaba časovne oznake. 


Amandma za spremembo naslova

Besedilo naslova »KONČNA DOLOČBA« se spremeni tako, da se glasi: »PREHODNA IN KONČNA DOLOČBA«.


Za spremenjenim naslovom se doda nov 12.a člen, ki se glasi:

»12.a člen
(pričetek uporabe pravil o vpisu revizorjev in revizijskih subjektov tretjih držav)

Določba druge alineje prvega odstavka 161. člena zakona se uporablja za revizorje in revizijske subjekte, pri katerih bo razlog za vpis v register revizijskih družb nastal po uveljavitvi tega zakona.«.

Obrazložitev:
Amandmaja sta potrebna zaradi uskladitve z ZPS, ki je v okviru pripombe k 11. členu opozorila, da se predlog zakona v predlagani ureditvi nove druge alineje prvega odstavka 161. člena ZRev-2 sklicuje na datum pred njegovo uveljavitvijo in na ta datum navezuje pravne posledice, kar je sicer zaradi prenosa evropske direktive neizogibno. S predlogom prehodne določbe se zagotavlja, da se nova ureditev ne uporablja retroaktivno. Nova določba bo uporabljena le za tiste revizorje in revizijske subjekte, ki bodo revizorjevo poročilo o posamičnih ali konsolidiranih računovodskih izkazih družbe, ki je registrirana zunaj Evropske unije in katere prenosljivi vrednostni papirji so sprejeti v trgovanje  na slovenskem organiziranem trgu pripravili po uveljavitvi tega predloga zakona.

